**Αποδυνάμωση της Ιατρικής Υπηρεσίας στο Γ.Ν. – Κ.Υ. Νεάπολης «Διαλυνάκειο»: Ποιος φροντίζει τελικά για την υγειονομική κάλυψη των πολιτών;**

Στο Γενικό Νοσοκομείο – Κέντρο Υγείας Νεάπολης «Διαλυνάκειο», ένα νοσηλευτικό ίδρυμα που καλύπτει τις ανάγκες μιας ευρείας περιοχής του νομού Λασιθίου, η πραγματικότητα που βιώνουν καθημερινά εργαζόμενοι και πολίτες είναι, δυστυχώς, αποκαρδιωτική. Η Ιατρική Υπηρεσία αποδυναμώνεται συνεχώς, με μετακινήσεις ιατρών, υποστελέχωση κλινικών και σοβαρές ελλείψεις που θέτουν σε κίνδυνο τη συνέχιση βασικών λειτουργιών.

Παρά το γεγονός ότι, με το υπ’ αριθμ. 16/11-06-2025 έγγραφό μας προς τη Διοίκηση της 7ης Υγειονομικής Περιφέρειας Κρήτης, είχαμε ήδη προειδοποιήσει για την κρισιμότητα της κατάστασης, τίποτα ουσιαστικό δεν έχει αλλάξει. Αντιθέτως, οι μετακινήσεις ιατρών συνεχίζονται, με αποτέλεσμα:

* Να αποδυναμώνονται τα εξωτερικά ιατρεία του Κέντρου Υγείας Νεαπόλεως «Διαλυνάκειο»,
* Να μην καλύπτονται σε τακτική μηνιαία βάση με προσωπικό ιατρό τα Περιφερειακά Ιατρεία (Π.Ι.) της περιοχής αρμοδιότητας του φορέα μας, ενώ οι θέσεις ιατρών των Π.Ι. Λούμας, Φυλακών, Χουμεριάκου και Λιμνών, λόγω μετακινήσεων ιατρών προς άλλους φορείς ή λήξης της θητείας των υπηρετούντων ιατρών υπαίθρου ή απουσίας εκδήλωσης ενδιαφέροντος για την κάλυψή τους, πρόκειται να παραμείνουν κενές
* Να επιφορτίζεται το υπόλοιπο ιατρικό προσωπικό και να οδηγείται συχνά σε επαγγελματική εξουθένωση
* Να μην εξυπηρετούνται επαρκώς οι πολίτες στο θεμελιώδες δικαίωμα της άμεσης και ισότιμης πρόσβασης στο δημόσιο σύστημα υγείας
* Να επηρεάζεται αρνητικά η ποιότητα των παρεχόμενων υπηρεσιών υγείας του φορέα μας.

Ως Σύλλογος Εργαζομένων, ζητούμε άμεσες λύσεις και όχι αόριστες υποσχέσεις. Συγκεκριμένα:

* Να καλυφθούν οι δύο κενές θέσεις στην Παθολογική Κλινική με μόνιμους παθολόγους,
* Να ενισχυθεί η Ιατρική Υπηρεσία με ιατρικό και παραϊατρικό προσωπικό,
* Να σταματήσουν οι συνεχείς μετακινήσεις ιατρών, που αποδιοργανώνουν τον προγραμματισμό του Γ.Ν. – Κ.Υ. Νεαπόλεως «Διαλυνάκειο», των Π.Ι. και των τοπικών μονάδων υγείας (ΤοΜΥ),
* Να εφαρμοστούν προγράμματα υποστήριξης και επιμόρφωσης για νέους γιατρούς και να θεσμοθετηθούν επιπρόσθετα κίνητρα (οικονομικά και μη) παραμονής στην περιοχή.

Δεν ζητάμε τίποτα περισσότερο από το αυτονόητο: ένα επαρκώς στελεχωμένο δημόσιο νοσοκομείο, ικανό να προσφέρει **ισότιμη και ποιοτική φροντίδα υγείας στους πολίτες της Νεάπολης και της ευρύτερης περιοχής του Μεραμβέλου**.

**Η υγεία δεν είναι διαπραγματεύσιμη.**